ઉતમ નાગરિક નિર્માણ કરનાર આ વિશિષ્ટ અભિયાનના વિજેતાઓને પુરસ્કાર પણ વિશિષ્ટ આપવામાં આવ્યો હતો. જે તેમના જીવન ઘડતર માટે ઉત્તમ રહેશે. વિજેતાને મહાન બનવાની કેળવણી આપતો ઓએસીસ સંસ્થાનો કોર્સ, હિમાલય ટ્રેકિંગ શિબિર, જીવન વિકાસ માટેનું માર્ગદર્શન આપતી શિબિર ઇનામ તરીકે આપવામાં આવી તથા તમામ સહભાગીઓને ઓએસીસ તરફથી પ્રેરણાદાયી પુસ્તકો આપવામાં આવ્યા હતા. ઉપરાંત કાર્યક્રમમાં ઉપસ્થિત રહેલા તમામ મિસાલ સહભાગીઓને જીવન બદલી નાખતા એવા બે કોર્સ ‘લાઈફ કેમ્પ’ અને ‘હાકલ શિબિર’ પણ સરપ્રાઈઝ ભેટ સ્વરૂપે અપાતા સહુમાં આનંદની લાગણી વ્યાપી ગઈ હતી. કચ્છમાં મિસાલ સ્પર્ધામાં હાઈસ્કૂલના ૪૫૪ બાળકો અને કોલેજ કક્ષાના ૩૮ યુવાનોએ ભાગ લીધો હતો જેમાં ભુજ, માધાપર, માનકુવા, કોટડા(ચકાર), લોડાઈ, બળદીયા, આદિપુર, ગાંધીધામ અને કચ્છ યુનીવર્સીટીના વિદ્યાર્થીઓ સામેલ હતા તે પૈકી હાઈસ્કુલના ૫૮ બાળકો અને કોલેજના ૧૦ યુવાનો વિજેતા થયા હતા. દરેક વિજેતાને ઓએસિસનો ચાર વર્ષનો કોર્સ કે જેમાં વાર્ષિક ૧૨ દિવસની શિબિર, જેનું આર્થિક મુલ્ય રૂ.૫૦,૦૦૦ થાય છે એ ઇનામ તરીકે આપવામાં આવી. તથા આ કાર્યશાળા ઓગષ્ટ ૨૦૧૮ થી શરુ થઇ જશે. અને એક વર્ષ બાદ તેમને હિમાલય ટ્રેકિંગ કેમ્પ જેનું આર્થિક મુલ્ય રૂ.૧૫,૦૦૦ છે એ આપવામાં આવશે. આ વિશિષ્ટ અભિવાદન કાર્યક્રમમાં શાળા કોલેજના ૩૫૦ થી વધારે બાળકો અને યુવાનો તથા ૪૦૦ થી વધારે મિસાલ સ્પર્ધાના નિર્ણાયકશ્રીઓ વાલીઓ, શિક્ષકો, આચાર્યશ્રી તથા આમંત્રિતોએ હાજરી આપી બાળકો યુવાનોને પ્રોત્સાહિત કરી કાર્યક્રમને સફળ બનાવ્યો હતો. આ કાર્યક્રમની સૌથી મોટી વિશેષતા એ રહી હતી કે આ કાર્યક્રમ બાળકોનો હોઈ પરંપરાગત ઔપચારિક કાર્યક્રમને બદલે બાળકોને જ મહત્વ આપવામાં આવ્યું હતું. મોટા ભાગનું સંચાલન બાળકો દ્વારા સ્વયં કરવામાં આવ્યું હતું. સામાન્યતઃ જોવા મળતા ફૂલહાર અને શાલોથી થતા સન્માનની ગેરહાજરીથી ઉપસ્થિતોને સુખદ આશ્ચર્ય થયું હતું. જે ખરેખર અનુસરવા યોગ્ય પહેલ છે તેવું હાજર રહેલ લોકોએ જણાવ્યું હતું. ઓએસીસના આગામી કાર્યક્રમોમાં ભાગ લેવા ઈચ્છતી સંસ્થાઓ, શાળાઓએ ભુજ ખાતે સંસ્થાનો ૭૨૧૧૧૫૧૩૨૦ મોબાઈલ નંબર ઉપર સંપર્ક સાધવા જણાવવામાં આવે છે